Sommerferie, shorts og solskin rimer for de færreste på juleaften. Men det gør det for Bente Kristoffersen og 40 andre beboere fra boligforeningen Alabu i Klarup. De fejrede nemlig juleaften sammen den 24. juli - i et telt. - Da vi så, der var tilbud på ænder i Menu tilbage i oktober, så besluttede vi, at vi skulle holde jul sammen, og det blev altså i juli, for teltet er for koldt om vinteren, siger Bente Kristoffersen, der er formand for teltforeningen. Og at juleaften blev afholdt i et telt - med fem måneder til den rigtige juleaften - er der en god grund til. For beboerne på Tavervej har ikke noget fælleshus, så derfor har de købt stort telt. - Vi ville så gerne have et sted at mødes og være fælles om ting. Og når vi ikke har lokaler, så må vi bruge et telt, og det har vi gjort i fem år. Det er så hyggeligt, fortæller Bente Kristoffersen, der sammen med en flok frivillige sørger for, at der er arrangementer at deltage i. Teltet på 10x6 meter rummer ikke bare juleaften i juli, men står nemlig opslået fra maj til oktober. - Det er så godt for os. Vi har fællesspisning og kaffe og kage hver tirsdag. Vi mødes og spiller bob, fortæller Bente Kristoffersen om de mange aktiviteter, beboerne i Klarup har sammen i sommerhalvåret. En del af beboerne, der mødes, er pensionister, og arrangementerne fungere godt, når nye beboere skal falde til, fortæller Bente Kristoffersen. - Det er en rigtig god måde at lære hinanden at kende på. Det har en god indflydelse på fællesskabet her. - Det var en bragende succes. Klokken blev mange, før folk gik hjem, fortæller hun om aftenen, der bød på julemenu med det hele, risalamande, hjemmebagte klejner og brunkager. Der var sågar besøg fra julemanden, der havde julegaver med. Bente Kristoffersen drømmer om, at fællesskabet kan inspirere andre. - Det kræver, at nogen tager initiativ, fortæller Bente, der sammen med de øvrige frivillige står for en stor del af arbejdet, som kun lige løber rundt. - Jeg håber, at andre vil gøre som os, for det giver så meget. Det handler om at finde på noget sjovt, hygge og være sammen om det. Det er så godt for sammenholdet.

Opsummering:
Andesteg, risalamande og julegaver var på menuen i Klarup.